CELEX: 62021TN0561
Language: el
Date: 2021-09-08 00:00:00
Title: Υπόθεση T-561/21: Προσφυγή της 8ης Σεπτεμβρίου 2021 — HSBC Holdings κ.λπ. κατά Επιτροπής

25.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/54
            
         
      Προσφυγή της 8ης Σεπτεμβρίου 2021 — HSBC Holdings κ.λπ. κατά Επιτροπής
      (Υπόθεση T-561/21)
      (2021/C 431/63)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: HSBC Holdings plc (Λονδίνο, Ηνωμένο Βασίλειο), HSBC Bank plc (Λονδίνο), HSBC Continental Europe (Παρίσι, Γαλλία) (εκπρόσωποι: M. Demetriou και D. Bailey, Barristers, M. Simpson, Solicitor, C. Angeli, M. Giner Asins και C. Chevreste, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει το άρθρο 1 της απόφασης της Επιτροπής C(2021) 4600 τελικό της 28ης Ιουνίου 2021, που κοινοποιήθηκε στις 29 Ιουνίου 2021 (στο εξής: προσβαλλόμενη απόφαση) για την τροποποίηση της απόφασης της Επιτροπής C(2016) 8530 τελικό της 7ης Δεκεμβρίου 2016 (στο εξής: απόφαση του 2016) [AT.39914 — Παράγωγα Επιτοκίου σε Ευρώ (EIRD)] και το άρθρο 2, στοιχείο β', της απόφασης του 2016·
               
            
                  —
               
               
                  επικουρικώς, να μειώσει ουσιωδώς το πρόστιμο που επιβλήθηκε στις προσφεύγουσες στο ποσό που θα κρίνει προσήκον το Γενικό Δικαστήριο· και
               
            
                  —
               
               
                  να καταδικάσει την Επιτροπή στα δικαστικά έξοδα των προσφευγουσών ή, επικουρικώς, σε εύλογο μέρος των εξόδων στα οποία υποβλήθηκαν οι προσφεύγουσες.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν πέντε λόγους.
      
                  1.
               
               
                  Με τον πρώτο λόγο υποστηρίζουν ότι η προσβαλλόμενη απόφαση εκδόθηκε μετά την παρέλευση της δεκαετούς προθεσμίας παραγραφής η οποία άρχισε να τρέχει από το πέρας της παράβασης στις 27 Μαρτίου 2007. Είχε επομένως παραγραφεί η αξίωση της καθής για εκ νέου επιβολή προστίμου στις προσφεύγουσες.
               
            
                  2.
               
               
                  Με τον δεύτερο λόγο προβάλλεται νομική πλάνη και/ή εσφαλμένη εκτίμηση της καθής κατά τον υπολογισμό της αξίας των πωλήσεων των προσφευγουσών βάσει των επικαιροποιημένων εσόδων σε μετρητά. Οι προσφεύγουσες υποστηρίζουν ότι η χρησιμοποίηση των επικαιροποιημένων εσόδων σε μετρητά συνιστά αυθαίρετη και απρόσφορη μέθοδο μέτρησης της αξίας των πωλήσεων στον τομέα των παραγώγων επιτοκίου σε ευρώ. Ειδικότερα, τα επικαιροποιημένα έσοδα σε μετρητά δεν αντικατοπτρίζουν ούτε την οικονομική σημασία της παράβασης ούτε το βάρος συμμετοχής της HSBC σε αυτήν.
               
            
                  3.
               
               
                  Με τον τρίτο λόγο προβάλλεται ότι η καθής εκτίμησε εσφαλμένως και/ή αιτιολόγησε ανεπαρκώς τον συντελεστή μείωσης που χρησιμοποίησε για τον υπολογισμό των επικαιροποιημένων εσόδων σε μετρητά των προσφευγουσών.
               
            
                  4.
               
               
                  Με τον τέταρτο λόγο προβάλλεται ότι η καθής εκτίμησε εσφαλμένως τη σοβαρότητα της παράβασης των προσφευγουσών και έσφαλε ως προς την επιβολή και το μέγεθος του πρόσθετου ποσού.
               
            
                  5.
               
               
                  Με τον πέμπτο λόγο προβάλλεται ότι το πρόστιμο που επιβλήθηκε στις προσφεύγουσες είναι δυσανάλογα υψηλό. Ειδικότερα, οι προσφεύγουσες διατείνονται ότι η καθής εκτίμησε εσφαλμένως τις ελαφρυντικές περιστάσεις που αφορούν την παράβαση των προσφευγουσών. Οι προσφεύγουσες υποστηρίζουν επίσης ότι η καθής δεν απέδωσε επαρκή βαρύτητα στο γεγονός ότι η συμμετοχή των προσφευγουσών στην ενιαία και διαρκή παράβαση ήταν λιγότερο εκτεταμένη και λιγότερο σοβαρή από τις εκτιμήσεις που περιέχονται στην απόφαση του 2016 όπως έκρινε το Γενικό Δικαστήριο στην υπόθεση T-105/17 HSBC κατά Επιτροπής (1). Κατά συνέπεια, οι προσφεύγουσες ζητούν από το Γενικό Δικαστήριο να ορίσει ένα πολύ μικρότερο ποσό προστίμου το οποίο να αντικατοπτρίζει ακριβοδίκαια τη συμπεριφορά των προσφευγουσών.
               
            
         (1)  Απόφαση της 24ης Σεπτεμβρίου 2019, HSBC Holdings κ.λπ. κατά Επιτροπής, T-105/17, EU:T:2019:675.